b'\n_START_ARTICLE_\nMenopauz\xc4\x97\n_START_PARAGRAPH_\nMenopauz\xc4\x97 (gr. meno \xe2\x80\x93 m\xc4\x97nesin\xc4\x97s + pause \xe2\x80\x93 nutr\xc5\xabkimas) \xe2\x80\x93 tai moters m\xc4\x97nesini\xc5\xb3 ir tuo pa\xc4\x8diu \xe2\x80\x93 vaisingumo i\xc5\xa1nykimas. \xc5\xa0is laikotarpis prasideda apie 45\xe2\x80\x9355 metus (vidutini\xc5\xa1kai 50-51 met\xc5\xb3) ir yra s\xc4\x85lygojamas susilpn\xc4\x97jusios kiau\xc5\xa1id\xc5\xbei\xc5\xb3 funkcijos._NEWLINE_Tuo metu moters organizmas persitvarko, pakinta hormon\xc5\xb3 veikla \xe2\x80\x93 kiau\xc5\xa1id\xc4\x97s nustoja gaminusios estrogenus. Menopauz\xc4\x97 yra m\xc4\x97nesini\xc5\xb3 i\xc5\xa1nykimas, ta\xc4\x8diau pereinamoji faz\xc4\x97, trunkanti nuo pus\xc4\x97s iki penkeri\xc5\xb3 met\xc5\xb3 (kuomet pakinta hormon\xc5\xb3 aktyvumas), vadinama klimaksu, kuris prasideda dar prie\xc5\xa1 menopauz\xc4\x99 bei trunka kelet\xc4\x85 metus po jos (nors kartais klimaksas ir menopauz\xc4\x97 yra tapatinami). Klimakso metu moter\xc4\xaf gali kankinti \xc4\xafvair\xc5\xabs negalavimai (pila prakaitas, parausta veidas, kaklas, vir\xc5\xa1utin\xc4\x97 liemens dalis, stipriau plaka \xc5\xa1irdis, svaigsta galva, padid\xc4\x97ja dirglumas ir pan.), da\xc5\xbenesni nuotaikos svyravimai, depresija, nerimas, koncentracijos stoka, padid\xc4\x97ja bendras jautrumas. Moters ciklas ima b\xc5\xabti tai per trumpas, tai per ilgas. \xc5\xa0iuo laikotarpiu prasideda ar pasunk\xc4\x97ja kai kurios ligos (vainikin\xc4\x97 \xc5\xa1irdies liga, osteoporoz\xc4\x97). Organizmui prisitaikius \xc5\xa1ie rei\xc5\xa1kiniai praeina. Klimakteriniams rei\xc5\xa1kiniams i\xc5\xa1vengti gydytojai gali skirti pakaitin\xc4\x99 hormon\xc5\xb3 terapij\xc4\x85 \xe2\x80\x93 tai specifiniai hormoniniai vaistai, kurie palaiko hormonin\xc4\xaf moters organizmo cikl\xc4\x85. D\xc4\x97l menopauz\xc4\x97s metu suma\xc5\xbe\xc4\x97jusio hormon\xc5\xb3 kiekio moterys da\xc5\xbeniau serga osteoporoze, da\xc5\xbeniau pasitaiko mak\xc5\xa1ties sausumas, \xc5\xa1lapimo nelaikymas ir kt._NEWLINE_Menopauz\xc4\x97 nustatoma paprastai tik po to, kai ji \xc4\xafvyko \xe2\x80\x93 pra\xc4\x97jus ma\xc5\xbedaug metams po paskutini\xc5\xb3 m\xc4\x97nesini\xc5\xb3. Kartais (ma\xc5\xbedaug 1 proc. atvej\xc5\xb3) menopauz\xc4\x97 gali b\xc5\xabti labai ankstyva (lot. climacterium praecox), kai kiau\xc5\xa1id\xc5\xbei\xc5\xb3 funkcija susilpn\xc4\x97ja jau apie 40 gyvenimo metus.'